འོ་ལགས་སོ། ངས་ཐོག་མར《གཤེན་བསྟན་གླེང་སའི》འཕྲིན་སྟེགས་སུ་བཞུགས་གནང་བའི་བླ་སྤྲུལ་དགེ་བའི་གཤེས་གཉེན་རྣམས་དང་དེ་བཞིན་ས་སྒང་རིལ་མོའི་ཤར་ནུབ་གང་སར་འཁྲས་བཅས་པའི་ལས་དང་སྨོན་ལམ། ཁམས་དང་མོས་པ། རིགས་དང་སློབ་གསོ་གཅིག་ཏུ་གྱུར་པའི་འབྲེལ་ཡོད་མི་སྣ་ཡོངས་ལ་སྔ་དགོང་དུས་གསུམ་དུ་འཚམས་འདྲིའི་བཀྲ་ཤིས་བདེ་ལེགས་ཞུ་བ་དང་ཆབས་ཅིག ཁྱེད་རྣམ་པ་དང་མཉམ་དུ་འདི་ལྟ་བུ་སོ་སོའི་བསམ་ཚུལ་ལྷུག་པོར་སྙན་སྒྲོན་ཞུ་རྒྱུའི་སྐལ་བཟང་བྱུང་བ་ལ་སྙིང་ཐག་པ་ནས་བཀའ་དྲིན་ལན་བརྒྱར་ཆེ་ཞེས་ཞུས་དང་ཞུ་བཞིན་པ་ཡིན། དེ་ཡང་ངོས་ནས་ཆེས་མཐོའི་ཚོགས་པ་འདི་འདྲ་ལ་གྲོས་འགོ་འདོན་པར་རྔོ་ཐོགས་པའི་རེ་བ་མེད་པ་ཀུན་གྱིས་མཁྱེན་གསལ་ལགས་མོད། འོན་ཏེ་རིག་པའི་གནས་ལ་སྤྱན་དཀྱུས་མཁའ་ལྟར་ཡངས་ཤིང་བསྟན་པ་སྤྱི་ལ་ལྷག་བསམ་གཡས་འཁྱིལ་མདངས་ལ་འགྲན་པའི་༧དཔལ་རྒྱལ་བ་སྨན་རི་བའི་དགེ་བའི་བཤེས་གཉེན་ཆེན་མོ། འཕྲིན་ལམ་འདིའི་གཙོ་གཟིགས་པ་གཤེན་ཚེ་ཚང་འོད་ཟེར་རྒྱལ་མཚན་རིན་པོ་ཆེ་མཆོག་ནས་གུས་པར་བརྗོད་གཞི་འདི་ལྟ་བུའི་གཏམ་བཤད་དགོས་པའི་བཀའ་ཆབ་བདུད་རྩིའི་ཟེགས་མ་སྤྱི་བོར་བསྩལ་བར་ཆུད་ཟོས་གཏོང་བར་མ་ཕོད་ནས་ཅི་ཤེས་གང་དྲན་ཞིག་ཐལ་བ་ལ་བླང་དོར་ཇི་དགོས་ཁྱེད་རྣམ་པ་ནས་གཟིགས་སྐྱོང་ཡོང་བར་མཁྱེན།
དེ་ལ་སྤྱིར་དེང་སྐབས་འཛམ་བུ་གླིང་འདིར་མི་གྲངས་དུང་ཕྱུར་བདུན་ཅུ་ལྷག་ཙམ་ཡོད་སྐད་ལས་གཡུང་དྲུང་བོན་གྱི་བསྟན་པ་རིན་པོ་ཆེ་ལ་དད་པའི་མི་གྲངས་ནི་ལྟོས་བཅས་ཀྱིས་ཤིན་ཏུ་ཉུང་ཉུང་ཡིན་པར་མ་ཟད། དེ་དག་ལས་བོན་གྱི་བསྟན་པའི་ཡིན་ལུགས་ཇི་བཞིན་དགོངས་མཁན་ཉུང་ཤས་ལས་ཕལ་ཆེར་སྲོལ་རྒྱུན་ནམ་ཁོར་ཡུག་སློབ་གསོ་སོགས་ཀྱི་དབང་གིས་བསྟན་པ་ལ་དད་མོས་ཆེ་ཙམ་ཡོད་པ་ནི་རྣམ་འདྲེན་རྒྱལ་བ་གཤེན་གྱི་ཐུགས་རྗེའི་བྱིན་མཐུ་སྟེ་བོད་ཆོས་ལྡན་ཞིང་དུ་སྐྱེས་པའི་བསོད་ནམས་ཀྱི་བགོ་སྐལ་བཟང་པོ་ཞིག་ཡིན་པ་སྨོས་མེད་ལ། རྩ་བའི་བོན་གྱི་ལོ་རྒྱུས་སྤྱི་དང་། བསྟན་པ་འཕེལ་འགྲིབ་ཀྱི་གཉན་འཕྲང་། དུས་རབས་ཀྱི་འགྲོས་དང་བསྟུན་པའི་ཉམས་ལེན་བྱེད་ཐབས། ཆོས་ལུགས་གཞན་དང་མཉམ་དུ་དཔུང་པ་མཉམ་བཤིབས་ཀྱིས་མི་རིགས་དང་སྤྱི་ཚོགས་ཡོངས་ལ་འཆམ་མཐུན་མཉམ་གནས་ཀྱིས་ཕན་ནུས་འདོན་ཐབས། བསྟན་པའི་སྙིང་པོ་རང་གི་རྒྱུད་ལ་སྦྱར་ཐབས་སོགས་ལ་བྱང་ཚད་ཇི་ཙམ་ཡོད་མེད་ནི་ཕྲན་རང་སོམ་ཉི་ཙམ་དུ་གནས་མོད། ཕྱོགས་གཞན་ཞིག་ནས་བསམ་ན་ཕྱི་ནང་གྲུབ་མཐའ་ཀུན་གྱི་རྒྱལ་པོ་སངས་རྒྱས་གཡུང་དྲུང་བོན་གྱི་བསྟན་པ་རིན་པོ་ཆེ་འདི་བཞིན་མར་འགྲིབ་བསྐལ་ངན་འདི་ལྟ་བུ་ལ་ཡང་དར་ཞིང་རྒྱས་པ་ནི་སྤྱི་མཐུན་བསོད་ནམས་ཀྱི་ལས་འཕྲོ་མ་ཟད་ཅིང་། སྔོན་གཤེགས་གོང་མ་རྣམས་ཀྱི་ཐུགས་བསྐྱེད་སྨོན་ལམ་དང་དཀའ་སྡུག་ཁྲི་ཕྲག་དུ་མའི་འཕྲང་ལམ་བརྟོལ་ཏེ་ང་ཚོས་སྤྱོད་ཆོག་ཆོག་ཏུ་ཕ་ནོར་བུ་ལ་སྤྲད་པ་བཞིན་ཡོད་པ་འདི་ནི་འུ་ཚོས་ནམ་ཡང་རྗེས་དྲན་ཞུ་འོས་པ་དང་དགོས་པ་ཞིག་ཀྱང་ཡིན། སྤྱིར་ན་ཆོས་ལུགས་སུ་དང་གང་ཞིག་ལ་དད་པ་ཡོད་མེད་ནི་རང་དབང་ཡིན་པ་ལས་བཙན་གྱིས་བཀས་བཀོད་ཀྱིས་དབང་བསྒྱུར་མི་རིགས་མོད། རང་ཉིད་ནས་བསྟན་པ་རྣམ་དག་ཞིག་དང་འཕྲད་ཐབས་སམ་འཕྲད་ཚེ་དེ་ཉིད་ཀྱི་ཡིན་ལུགས་ཚུལ་བཞིན་ཤེས་རྒྱུ་དང་མ་འོངས་མི་རབས་རྗེས་མར་རྩིས་སྤྲད་ཐུབ་པ་ཞིག་དགོས་པ་ནི་ལྕི་ཡང་མེད་པར་ཀུན་གྱི་ཕྲག་ཏུ་བབ་པའི་འོས་འགན་དང་ལྷག་པར་གཞོན་སྐྱེས་རྣམས་ནས་དེ་བས་ཤེས་དགོས་པའི་གནད་དོན་ཉག་གཅིག་དེ་ཡིན།
འདས་པའི་ལོ་རྒྱུས་ལ་ཕྱི་མིག་ཅིག་བྱས་ན་སྤྱི་ལོའི་དུས་རབས་བདུན་པའི་ཡར་སྔོན་དུ་བོད་ཡོངས་ཀྱི་མི་ཕལ་ཆེ་བ་གཡུང་དྲུང་བོན་ལ་སྤྱོད་མཁན་ཡིན་ཚོད་ནས་ད་ལྟའི་ཆར་འདི་འདྲའི་གྲངས་ཉུང་གི་གྲངས་ཉུང་དུ་གྱུར་འདུག་པ་འདི་ལ་བསམ་ན། སྤྱིར་ནི་བསྐལ་པ་མར་འགྲིབ་དང་དགོས་སུ་ཆོས་སྲིད་གཞན་གྱིས་དངོས་ཤུགས་རྒྱུད་གསུམ་གྱིས་དབང་བསྒྱུར་ལས་བྱུང་བ་ཡིན་མོད། དེ་གཅིག་པུར་ཁག་དཀྲི་རྒྱུ་མ་ཡིན་པར་འགལ་རྐྱེན་གཞན་ཞིག་ནི་བོན་པོ་རང་ངོས་ནས་ཀྱང་ཡོད་པར་དོགས་ཏེ། དམ་པའི་སྐྱེས་མཆོག་མང་པོ་ཞིག་ནི་གཡའ་རི་གངས་བྲག་སོགས་སུ་ཚེ་དང་སྒྲུབ་པ་མཉམ་བསྐྱལ་གྱིས་གྲུབ་པའི་གོ་འཕང་མངོན་དུ་གཤེགས། གཞན་ཤེས་ལྡན་རིག་གནས་པ་འགའ་ཞིག་བྱུང་བ་དག་གིས་བསྟན་པ་གང་ལ་གང་འཚམ་ཞིག་བསྐྱངས་ཡོད་པ་ཕུད། བྱིངས་རྣམས་བཅའ་འབྲི་འདོན་ཚོགས་སམ། དབང་ཞུ་ཁྲུས་གསོལ། བར་ཆད་རྐྱེན་སེལ། སྐོར་ཕྱག་གསོལ་སྨོན་ཁ་འདོན་སོགས་ཤུགས་ཆེ་ཙམ་ལས་རང་བསྟན་རྣལ་མའི་ངོ་བོ་གང་ཡིན་དང་། རྩ་བའི་ལུང་རྟོགས་ཀྱི་བོན་རིན་པོ་ཆེ་མ་ཉམས་གོང་འཕེལ་དང་ཉམས་པ་སོར་ཆུད་ཀྱི་འཛིན་སྐྱོང་བྱེད་པའི་ཐབས་ལམ་སྟེ་ཚད་ལྡན་ཐོས་བསམ་གྱིས་དྲངས་པའི་ངེས་ཤེས་རང་རྐྱ་ཕེར་བའི་བག་ཆགས་བརྟན་པོ་ཞིག་འཇོག་ཐུབ་པའི་ལུགས་སམ་གོམས་གཤིས་དེ་ཙམ་མ་བྱུང་བས་ལན་པ་མིན་འགྲོ་སྙམ། དེས་ན་ང་ཚོས་སྔོན་གྱི་ལོ་རྒྱུས་ལས་ཉམས་མྱོང་ཕྱོགས་བསྡོམས་དང་། ད་ལྟའི་དུས་རབས་ཀྱི་འགྱུར་འགྲོས། མ་འོངས་བསྟན་འགྲོའི་མདུན་ལམ་སོགས་ལ་རྟོག་དཔྱོད་མི་བྱེད་ཀ་མེད་རེད་འདུག་ཅིང་། དེ་ཡང་སྐྱ་སེར་དང་དྲག་ཞན་མེད་པར་མི་རེ་ངོ་རེའི་འགན་འཁྲི་དང་ནུས་ཤུགས་འདོན་སྤེལ་གྱིས་བོན་པོས་བོན་ལ་ཚུལ་བཞིན་སྤྱོད་དགོས།
དེ་ཡང་ང་ཚོ་ཚང་མས་རྩིས་པོ་ཆེ་བྱེད་རྒྱུ་སངས་རྒྱས་གཡུང་བོན་ཞེས་སྲས་བཅས་རྒྱལ་བའི་བཀའ་ལུང་དང་དེའི་བརྗོད་བྱ་རྟོགས་པའི་བསྟན་པ་གཉིས་ཡིན་པ་ལྟར་དེ་དག་གཙོ་བོའི་འཛིན་སྐྱོང་གནང་མཁན་བླ་སྤྲུལ་དགེ་བའི་བཤེས་གཉེན་དང་རབ་བྱུང་ཕོ་མོའི་སྡེ་རྣམས་ཡིན་པ་སྨོས་མེད་ཐོག གོང་གི་བསྟན་བདག་རྣམ་པས་ཀྱང་ཁྱིམ་པ་ཕལ་རྣམས་རྒྱུན་ལྡན་མཐོང་ཆུང་ངམ་ལྷོད་གཡེང་ལྟ་བུས་དབང་སྐུར་ཁྲུས་གསོལ། མཆོད་འབུལ་ཚོགས་བསགས། ཕྱག་སྐོར་ཁ་འདོན་ཙམ་བྱུང་ན་ཆོག་རབས་གསུངས་པ་ལས་འདི་དག་ལ་གལ་ཆེའི་གནད་རྣམས་བཤད་ཀྱང་ཅི་ཡང་མི་ཤེས་སྙམ་སྟེ་བཏང་སྙོམས་སུ་ལུས་པའམ། མི་སྐྱ་ཕོ་མོ་རང་ངོས་ནས་ཀྱང་ང་ཚོས་ཅི་ཡང་མི་ཤེས་གང་ཡང་མི་ཐུབ་སྙམ་པའི་སྒྱིད་ལུག་གི་བསམ་པ་ཐབས་རྡུག་དེ་དག་དོར་ཅི་ཐུབ་བྱས་ཏེ། ང་ཚོས་དེ་དག་བསླབས་ན་ཤེས་ཀྱང་དཀའ་ལ་དེ་སྔོན་ལུགས་སྲོལ་དེ་འདྲ་མེད་ཀྱང་མི་འགྲིགས་པ་ཅི་ཡང་བྱུང་མི་འདུག་སྙམ་པ་སོགས་སྲོལ་ངན་དང་རྗེས་ལུས་ཀྱི་བསམ་བློ་བསྒྱུར་བཅོས་བྱས་ཏེ་ད་ལན་སྐྱེ་དཀའ་བ་འཛམ་གླིང་དབུས་སུ་སྐྱེ་བ་སོགས་དཀའ་བ་བཞི་ལྡན་གྱི་མི་ལུས་རིན་པོ་ཆེ་འདི་ལྟ་བུ་ཞིག་ནི་རྙེད། དེའི་སྟེང་ཁ་བཟེ་མིག་གྲུང་། སྨྲ་ཤེས་དོན་གོ རང་དབང་རང་ལ་ཡོད་པའི་མི་ལུས་མཚན་ཉིད་ཚང་བ་འདི། དོན་མེད་དལ་འབྱོར་སྟོང་ལོག་མ་ཡིན་པར་ཅིས་ཀྱང་མི་ཚེའི་རིན་ཐང་ཡོད་པ་ཞིག་བྱེད་སྙམ་པའི་སེམས་ཤུགས་དང་དམ་བཅའ་བྱེད། དེ་བཞིན་བྱ་བའི་འཇུག་རིམ་ཡང་། མ་རྟོགས་སེམས་ཅན་ཚིག་གིས་མ་ཁྲིད་ན། །མུན་པའི་མཛུབ་གཡུགས་དེས་ནི་བརྡ་མི་འཕྲོད། །ཅེས་པ་ལྟར་བོན་གང་ཞིག་སྤྱོད་ཀྱང་ཐོག་མཐའ་ཀུན་ཏུ་འཆད་ཉན་ཡང་དག་པས་ཟིན་པ་ཞིག་བྱེད་དགོས། དེ་ནི་བསྟན་པའི་གསལ་བྱེད་འཆད་ཉན་ཡིན།། ཞེས་དང་། འཆད་ཉན་མེད་པས་གོ་བ་མེད། །གོ་བ་མེད་པས་སྒྲུབ་པ་མེད། །སྒྲུབ་པ་མེད་པས་བྱང་ཆུབ་ཐོབ་པ་ག་ལ་འགྱུར། །དཔེར་ན་ཏ་ལའི་མགོ་བཅད་འདྲ། །ཞེས་དང་། བསླབས་ན་མི་ཤེས་གང་ཡང་མེད། །མ་བསླབས་ཤེས་པ་གཅིག་ཀྱང་མེད། །ཅེས་གསུངས་པ་ལྟར་ཡིན། སྤྱིར་རྒྱུན་ལྡན་ཞིང་འབྲོག་ཞོར་གསུམ་གྱི་ལས་སྒོ་ཡོད་པའི་ཁྱིམ་པ་ཞིག་ཡིན་ཡང་ནམ་ཟླ་དུས་བཞིའི་དལ་ཁོམ་དང་སྟབས་བསྟུན། རང་གི་བློ་རིག་ལ་དཔག་པའི་ལོ་ལྟར་ཟླ་བ་རེ་གཉིས་སམ་ཐ་ན་བདུན་ཕྲག་ཁ་ཤས་རིང་ཤེས་བྱའི་གཞི་མ་ཡི་གེ་འབྲི་ཀློག་ནས་སུམ་རྟགས་དག་གསུམ་སོགས་ཀྱི་རྨང་གཞིའི་ཐོག བསྟན་པ་སྤྱི་ཡི་ཡིན་ལུགས་དང་། དུས་དང་སྤྱི་ཚོགས་ཀྱི་འགྲོ་སྟངས། ཆོས་ལུགས་སོ་སོའི་བར་མཐུན་སྒྲིལ་དང་རྒྱུས་ལོན། ཐབས་སམ་ལེགས་ཆ་བསྡུ་ལེན། རྩ་བའི་རང་བསྟན་རང་གིས་སྐྱོང་དགོས་པའི་འགན་འཁྲི། སྐད་ཡིག་ཡུལ་སྲོལ་གཙང་མའི་དགོས་ཆེད། ཡ་རབས་རང་ཚུགས་འཛིན་པའི་སྲོལ་བཟང་། བསྟན་པ་རང་གི་རྒྱུད་ཐོག་ཏུ་སྦྱར་ལུགས་སོགས་ཀྱི་སློབ་སྦྱོང་རེ་དང་། དེ་ནས་རིམ་པས་བྱུང་ན་སྔོན་འགྲོ་དངོས་གཞི་སོགས་ཀྱིས་མཚོན་རང་དང་འབྲེལ་ཡོད་བླ་མའམ་དགོན་པ་སོགས་ནས་བསླབ་རྒྱུ་ནི་བོན་འབངས་རྣམས་ཀྱི་རྩ་བའི་འགན་འཁྲི་ཟེར་ནའང་འདྲ། བོན་པོས་བོན་ལ་སྤྱོད་པའི་ཚུལ་མ་ནོར་བ་དེ་ཀ་ཡིན། དེ་བཞིན་འབྲེལ་ཡོད་བླ་དགོན་དག་གིས་ཀྱང་རང་དང་ལྟོས་བཅས་ཀྱི་མང་ཚོགས་རྣམ་པའི་སྐབས་བབ་རེ་འདོད་སྐོང་ཐོག་གཙོ་བོ་རང་བསྟན་གྱི་ངོ་བོའི་ཡིན་ལུགས་དང་། སྟོན་པ་བཀའ་དྲིན་ཅན་གྱི་མཛད་རྣམ། དེ་ཉིད་འཁྲུངས་འདས་ཀྱི་དུས་མཆོད་དང་། སྐུ་ཡི་ཆ་ལུགས་སོགས་རྩ་བའི་ཤེས་བྱ་ཁག་ནས། བསྟན་པའི་སྒོར་འཇུག་པའི་རིམ་པ། དབང་ལུང་ཁྲིད་གསུམ་གྱི་དགོས་པ་དང་རྒྱུ་མཚན། དེ་དག་གི་བརྒྱུད་རིམ་དང་ལག་ཏུ་ལེན་ཐབས། མཐའ་གཉིས་སུ་མ་ལྷུང་བའི་ཡུལ་དུས་དང་འཚམས་པའི་སྤྱི་ཚོགས་ཀྱི་སློབ་གསོ་སོགས་གཙོ་བོར་བཟུང་སྟེ། དགོན་སྡེ་ནི་སློབ་གསོའི་ཁོར་ཡུག་ཅིག་དང་། བླ་མ་དགེ་བཤེས་རྣམས་ནི་སློབ་གྲྭའི་དགེ་རྒན། དད་ལྡན་མང་ཚོགས་རྣམས་ནི་སློབ་ཕྲུག་གི་ཚུལ་ལྟ་བུ་ཞིག་ཆགས་ཐབས་ལ་འབད་དགོས། གཞན་སྤྱི་རིམ་དང་། རི་བསྟོད། ཁྲོམ་དབང་། དུང་སྒྲུབ། སྒྲུབ་ཆེན་སོགས་ཐ་ན་མི་གཉིས་འཕྲད་པ་ཡན་གྱིས་མང་ཚོགས་རྣམས་ལ་ཅི་ཤེས་གང་ཕན་གྱི་བཀའ་སློབ་རེ་གནང་དགོས།
དེ་ལས་ལྡོག་སྟེ་མི་སྐྱ་ཕོ་མོ་རྣམས་ནི་རྩ་བའི་ཡིག་རྨོངས་སམ་ཡི་གེ་ཙམ་ཤེས་ཀྱང་བོན་ཚུལ་བཞིན་བཤད་ཀྱང་གོ་ཐབས་དཀའ་ལ། ཁོ་རང་ཚོ་ཡང་དུས་རྒྱུན་འཁོར་བའི་ལས་གྱིས་བྲེལ་བས་དལ་ཁོམ་མེད་པའི་ཁར། བསླབ་པ་ཚུལ་བཞིན་སྦྱོང་འདོད་ཀྱི་མོས་པ་ཡང་མི་འདུག་པས་ནམ་ཞིག་དེ་ལྟར་འགྲུབ་པའི་གསོལ་འདེབས་སྨོན་ལམ་ཙམ་དང་གནས་སྐབས་མོས་ངོ་མ་བཅག་པ་ལྟ་བུ་འདོན་བསྐུལ་འདྲ་ལེན། འབྱོར་ཚོགས་བྱུང་རིགས་རྟེན་བཞེངས་དང་ཚོགས་འཁོར་འདྲ་མཛད། དད་ལྡན་རྣམས་ལ་དབང་བསྐུར་བྱང་བཞུ་འདྲ་གནང་། མང་ཚོགས་ངོས་ནས་ཀྱང་དེ་དག་གིས་སེམས་མགུ་ཐག་ཆོད་ནས་གནའ་ནས་བོན་སྤྱོད་ཚུལ་འདི་ལས་གཞན་མེད། འདི་ལས་གཞན་པ་ཤེས་ཀྱང་མི་ཤེས་ལ་དགོས་ཀྱང་མི་དགོས་སོགས་རང་སེམས་རང་གིས་གསོས་སྟེ་མི་ཚེ་ཕུལ་ན་ཡུལ་དུས་གང་ལ་གཞིགས་ཀྱང་འཚམས་པོ་དེ་ཙམ་ཞིག་ཨེ་ཡིན་ནམ་སྙམ་པས་ཞིབ་ཏུ་བརྟག་པར་འཚལ་ལོ།། དེ་ལྟར་ཞུས་པ་རྣམས་ནི་རྩ་བའི་བོན་པོས་བོན་སྤྱོད་སྟངས་སམ་དད་ལྡན་བོན་འབངས་ཤིག་གི་འགན་འཁྲིའི་སྐོར་མི་སྒེར་གྱི་བསམ་ཚུལ་མདོ་ཙམ་ཞུས་པའི་ཁུལ་ལགས་མོད་དེ་ལ་ཡུལ་དུས་རང་བཞིན་གང་གི་ཆ་ནས་དགེ་སྐྱོན་གཉིས་ཀ་ཡོད་སྲིད་པས་དེ་ལུགས་གསན་གཟིགས་པ་རྣམས་ནས་སྙིགས་དོར་བཅུད་ལེན་མཛད་རྒྱུ་མ་བསྙེལ་བར་གནང་བའི་རེ་བ་རྩེ་གཅིག་ཏུ་ཆེའོ།།
ཚང་མ་བཀྲ་ཤིས་བདེ་ལེགས། བཀའ་དྲིན་ཆེ།།
224
224
66000cookie-checkགཡུང་དྲུང་བོན་སྒོར་ཞུགས་པའི་མི་སྐྱ་ཕོ་མོ་རྣམས་ཀྱིས་བོན་སྤྱོད་ཚུལ་གྱི་རྩ་བའི་འགན་འཁྲི།yes
Share
གཤམ་གྱི་རྩོམ་ཡིག་རྣམས་གཟིགས་འདོད་དམ།...
ཐར་སྨིན་གྲོལ་གསུམ་སྐོར་ལ་དྲི་བ།
ཟླ་ལྔ་པ། 24, 2017
བོད་ཡུལ་དུ་གཡུང་དྲུང་བོན་གྱི་བསྟན་པ་སྔ་དར་རྒྱལ་ཐོག་གང་ཞིག་གི་རིང་ཡིན་ནམ།
ཟླ་ལྔ་པ། 26, 2017
གཏེར་མའི་ཡིག་ཚང་བསྔོགས་པའི་གཏམ་ཕྲ་མཐོང་ཆུ་ཤེལ།
ཟླ་དང་པོ། 1, 2021
དཔྱད་མཆན་སྤེལ། ལན་དོར།
ཁྱེད་ཀྱི་གློག་ཡིག་གི་ས་གནས་དེ་ཁྱབ་སྤེལ་བྱེད་ཀི་མིན། རྟགས * ཅན་ངེས་པར་དུ་བླུགས་དགོས།
དཔྱད་མཆན། *
མིང་། *
གློག་ཡིག *
དྲ་ཚིགས།
Δ
This site uses Akismet to reduce spam. Learn how your comment data is processed.
ཕྱི་ཕྱོགས་བོན་འབྲེལ་དྲ་ཚིགས།
གཡུང་དྲུང་བོན། མེ་ལོང་ཡེ་ཤེས། རྒྱལ་གཤེན་བོན་སྒྲ། བོན་གྱི་དྲིས་ལན་དྲ་མཛོད། ཞང་བོད་དཔེ་ཁང་ཆེན་མོ། གཤེན་བསྟན་དར་རྒྱས་གླིང་། ལིག་མིན་རྐྱ།
བོད་ནང་གི་བོན་འབྲེལ་དྲ་ཚིགས།
ཧི་མ་ལ་ཡའི་བོན། ཧི་བོན་ཟིན་བྲིས། རེབ་གོང་བོན་མང་དྲ་ཚིགས། ཁྱུང་པོའི་དྲ་བ། ཀུན་སྣང་ཁྱབ་པ། དགའ་མལ་དགོན་ཆེན། རྩེ་དྲུག་དགོན།
གལ་ཆེའི་བོད་ཡིག་དྲ་ཚིགས།
སྨོན་ལམ་བརྡ་འཕྲིན་ཞིབ་འཇུག ལུག་ཚང་དཔལ་ཡོན། མཆོད་མེ། ཡོངས་འཛིན་འཚོལ་བཤེར། བོད་ཡིག་བརྡ་འཕྲིན་ལག་རྩལ། བོད་ཡིག་མཉེན་ཆས་གླིང་།
རྒྱལ་སྤྱིའི་གལ་ཆེན་དྲ་ཚིགས།
རྒྱལ་སྤྱིའི་བོད་རིག་པའི་ཞིབ་འཇུག་ཚོགས་ཆེན། Oxford གཙུག་ལག་སློབ་ཆེན། TED Talks ནིའུ་ཡོག་དུས་བབ། སྦི་སྦི་སི་གསར་གནས། བོད་ཀྱི་དེ་ཕོ།